ועדת הפנים ואיכות הסביבה, כנסת 18, פרוטוקול מספר 329, 2011-02-07 10:40

דוד אזולאי: בוקר טוב.

דוד אזולאי: אני פותח את דיון ועדת הפנים בנושא הצעה לסדר היום (דיון מהיר) בעניין ינוח-ג'ת, הארכת תוקף הרשאות תקציביות של חבר הכנסת סעיד נפאע, והצעה לסדר היום (דיון מהיר) בעניין מועצת ינוח-ג'ת, הארכת תוקף הרשאות תקציביות של חבר הכנסת חמד עמאר.

דוד אזולאי: חבר הכנסת סעיד נפאע, בבקשה.

סעיד נפאע: תודה, כבוד היושב ראש, על קיום הדיון.

סעיד נפאע: אמנם הוא הגיע מאוחר מאוד – לא באשמת כבודו, אבל בגלל כל מיני דברים אחרים שלא אכנס אליהם.

סעיד נפאע: מכתב שהופנה אלינו, חברי הכנסת, ב-30 בנובמבר 2010 היה מעין זעקה של המועצה המקומית ינוח-ג'ת.

סעיד נפאע: מדובר באי יכולת של המועצה, כבוד היושב ראש, לממש את זכותה בקבלת תקציבים.

סעיד נפאע: הנושא כבר ידוע, ואני לא ארחיב בנושא הזה, אבל מדובר בעיקר בתקציבים של משרד החינוך.

סעיד נפאע: מיד כשקיבלתי את המכתב העליתי את הנושא הזה למליאת הכנסת, ואחר כך ניצלתי גם שאילתה אגבית של משרד החינוך, והיות שרוב התקציבים הם של משרד החינוך, שר החינוך הבטיח שיפעל.

סעיד נפאע: האמת היא שלא היה קשר בינינו לבין המועצה המקומית.

סעיד נפאע: אני רוצה לקוות שניתוק הקשר הזה בינינו לבין המועצה נבע מזה שהם הסתדרו.

סעיד נפאע: כולי תקווה שהם הסתדרו בינתיים, ואכן התקציבים האלה ישולמו.

סעיד נפאע: בכל אופן רציתי להעיר שני דברים, לא רק דבר אחד: א', אני לא יודע מה עשה בינתיים כבוד השר בנושא, אבל על-פי החוק כששר מפזר מועצה מקומית, על-פי החוק, תוך 45 יום הוא צריך למנות ועדה.

סעיד נפאע: במקרה הזה לא מונתה ועדה.

סעיד נפאע: ראש המועצה פעל, למעשה, בעצמו, ואין לו הסמכות לאשר את התב"רים, כך שהמועצה לא תוכל לקבל את הכסף.

סעיד נפאע: זאת נקודה שמן הראוי שהוועדה תיתן את הדעת עליה.

סעיד נפאע: לפי מיטב הבנתי, לא הייתה שם שום מניעה חוקית בגלל קיום דיון בבית המשפט שמנע מהשר למנות הוועדה.

סעיד נפאע: אין צו כזה שמונע ממנו, אבל לא מונתה ועדה, משום מה.

סעיד נפאע: חשוב שהוועדה תיתן דעתה בנושא הזה.

דוד אזולאי: יש דיון בבג"ץ, ואני מניח שהנושא הזה נבדק על-ידי השר.

דוד אזולאי: חבל מאוד שנציגי משרד הפנים עוד לא הגיעו לפה, הם בוודאי היו צריכים להשיב על זה.

דוד אזולאי: אבל עד כמה שאני יודע, אם לשר היה מתאפשר הדבר אני מניח שהוא היה עושה אותו.

סעיד נפאע: בכל אופן אני מבקש שהוועדה תיתן את דעתה.

דוד אזולאי: השאלה היא האם ההליך הזה הוא בלתי אפשרי.

דוד אזולאי: אנחנו לא יכולים להגיד לשר לעשות הליך לא חוקי.

סעיד נפאע: אם זה בלתי אפשרי, זה בלתי אפשרי.

סעיד נפאע: לכן שאלתי אם יש איזשהו צו של בית המשפט לאור הדיון הקיים שם של - - - ונאמר לי שלא.

סעיד נפאע: ראש המועצה יכול לתקן אותי.

דוד אזולאי: נדמה לי שיש צו מניעה של העותרים שהוא בעצם מניעה, פשוטו כמשמעו.

סעיד נפאע: אם יש צו אז יש צו.

דוד אזולאי: אני גם מכיר קצת מקרוב, ואני יודע שביישוב עצמו יש מתח גדול בעניין הזה.

דוד אזולאי: כשיש דיון בבג"ץ, תאר לך שהשר ימנה, ומחר בג"ץ מחליט החלטה כזאת או אחרת – זה לא ראוי.

סעיד נפאע: זה ברור.

סעיד נפאע: אני לא מבקש שהשר יחליט החלטה שהיא בניגוד לצו בית המשפט.

דוד אזולאי: תכף נשמע את ראש המועצה, הוא בטח בקי בנושא.

סעיד נפאע: נקודה נוספת שאני מבקש להעיר: הרי כשקיבלנו את המכתב זאת הייתה מעין ממש זעקה של המועצה המקומית.

סעיד נפאע: אני בטוח שדבריי נופלים על אוזן קשבת ויד הנוטה לעזרה אחרי שהוא הסביר את המצב.

סעיד נפאע: רוב התקציבים הם משנת 2009 שהתוקף של חלק מהם פג.

חמד עמאר: התוקף של כולם פג.

סעיד נפאע: בגלל הזעקה הזאת דיברנו, חבר הכנסת עמאר ואנוכי, והחלטנו להגיש את ההצעה הזאת לדיון מהיר, ואכן, לשמחתנו, הדיון התקבל כדיון מהיר.

סעיד נפאע: אחר כך היו עיכובים וכל מיני דחיות.

סעיד נפאע: אני לא מנסה להאשים את היושב ראש, הייתה לנו גם הזדמנות לדבר בנושא.

סעיד נפאע: אבל באיזשהו מקום, למעט הדחייה הראשונה שהייתה תוצאה של דיון משפטי, לפחות הדחיות האחרות היו בהתערבות לא לגיטימית.

דוד אזולאי: התערבות של מי?

סעיד נפאע: של סגן השר איוב קרא.

סעיד נפאע: אני לא רציתי להגיד כי הוא לא נמצא פה.

חמד עמאר: אצל מי הוא התערב?

סעיד נפאע: הוא ביקש לדחות, לא יודע משום-מה.

דוד אזולאי: לא, לא, בפירוש לא.

דוד אזולאי: לפחות למיטב זיכרוני, הישיבה הזאת נדחתה פעמיים או שלושה.

דוד אזולאי: פעם אחת, על-פי בקשת ראש המועצה הממונה, שהיה להם דיון בבית המשפט; פעם שנייה, נדמה לי מכיוון שאדוני ביקש- -

סעיד נפאע: לא, אני לא.

סעיד נפאע: להפך, אני באתי גם ביום חג.

סעיד נפאע: מי שביקש זה חבר הכנסת עמאר.

חמד עמאר: אני לא ביקשתי אף פעם.

דוד אזולאי: מיד תבוא מנהלת הוועדה והיא תשיב לנו על זה.

סעיד נפאע: ב-25 בחודש היה יום חג, ואני באתי, אדוני.

חמד עמאר: ב-25 גם אני הייתי בכנסת.

דוד אזולאי: הייתה פעם אחת שאני גם כן דחיתי בשל סיבות אישיות.

סעיד נפאע: נכון.

חמד עמאר: אני לא ביקשתי אף פעם דחייה.

דוד אזולאי: אני לא רואה סיבה להיענות לפנייתו של סגן השר.

דוד אזולאי: אם אתה או אתה פונים אליי אז אני יכול להיענות כי אתם יוזמי הדיון, אבל אם סגן השר פנה אליי לא בטוח שאני נעניתי לו.

סעיד נפאע: אני רוצה לאכול ענבים, אני לא רוצה לריב, שיהיה ברור.

סעיד נפאע: מצאתי לנכון להעלות את הנקודה הזאת.

סעיד נפאע: אני מקווה שלא נגרם נזק בגלל העיכוב הזה כי בסופו של דבר אנחנו מחפשים שיהיו תקציבים.

סעיד נפאע: הייתה אסיפה כללית בינוח בעניין חברת הגבייה, ובכלל בלי קשר לכל העניין הזה.

סעיד נפאע: שם אנשים מצהירים הצהרות לגבי הנקודה הספציפית הזאת שהוועדה עדיין לא דנה בה.

סעיד נפאע: לכן אמרתי את הדברים האלה.

סעיד נפאע: זה מעין התערבות בעבודה פרלמנטרית שמטרתה לפתור את הבעיה.

סעיד נפאע: אני אהיה מאוד שמח אם אני אשמע עכשיו מראש המועצה שבתקופה הזאת של החודשיים האלה, על אף העיכובים, התקבלו התקציבים, כי זאת המטרה של הדיון הזה בסופו של דבר.

דוד אזולאי: תודה רבה, אדוני.

דוד אזולאי: בבקשה, אדוני.

חמד עמאר: אדוני היושב ראש, כפי שאמר חברי סעיד, אנחנו קיבלנו את המכתב הזה מהגזבר של המועצה המקומית ינוח.

חמד עמאר: הוא פנה לכל חברי הכנסת וגם לראשי הרשויות הדרוזיות.

חמד עמאר: אנחנו יודעים את המצב בינוח, ושזה כבר כמעט שנה אחרי פיטורים של ראש הרשות וגם של המועצה המקומית והמליאה.

חמד עמאר: אנחנו יודעים שגם ראש המועצה פנה לבג"ץ, והנושא נדון בבית המשפט.

חמד עמאר: אני לא יודע מהי החלטת בית המשפט בקשר למינוי מליאה.

חמד עמאר: אנחנו יודעים שבלי מליאה לא ניתן לאשר את ההרשאות.

חמד עמאר: גם אני הייתי חבר מועצת עיר, ואני יודע שמי שמאשר את ההרשאות זה חברי המליאה, וכאן אין לנו מליאה.

חמד עמאר: תוקף ההזמנה של כל ההרשאות שנשלחו אלינו היא עד שנת 2010.

חמד עמאר: עכשיו כבר 2011, וזה אומר שפג תוקפן של כל ההרשאות.

חמד עמאר: לכן אני לא יודע מה כוחנו כוועדה, ואיך אנחנו יכולים לפנות למשרד הפנים כדי לחדש את ההרשאות למשרדים הספציפיים.

חמד עמאר: אם יש חדש – אם ראש המועצה יכול לעדכן אותנו, זה יועיל לנו מאוד.

חמד עמאר: אישית בכל הנושא של ינוח לא הייתי מעורב ולא התערבתי.

חמד עמאר: אם לא הייתי מקבל את המכתב הזה גם לא הייתי מתערב.

חמד עמאר: אבל בגלל חשיבות הדבר ולטובת היישוב ולטובת פיתוח היישוב ראיתי לנכון להתערב.

חמד עמאר: אני באמת מודה לך על קיום הדיון הזה.

דוד אזולאי: אני מציע שאולי נשמע את ראש המועצה.

פאיז חנא: בוקר טוב לכולם.

פאיז חנא: אני מודה לך אישית, אדוני היושב ראש, ובטח לחברי הכנסת שנענו באופן בהול בשביל לעזור לינוח-ג'ת בכלל, ובטח לתושבי הרשות.

פאיז חנא: כידוע לכם, מצבה המשפטי של יאנוח ג'ת הוא כזה שב-30 בנובמבר 2009 פוזרה מליאת המועצה עקב אי אישור תקציב, ב-31 בינואר 2010 השר סיים את כהונתו של ראש הרשות מאותה סיבה של אי אישור תקציב, ומאז הנושא מתנהל בבתי המשפט, וזה הגיע עד בג"ץ.

פאיז חנא: בתקופה הזאת מוניתי כקצין המחוז או מה שנקרא "ממונה רשויות ליושב ראש ועדה".

פאיז חנא: ראש הרשות שהופסקה כהונתו פנה לבג"ץ והצליח להוציא צו מניעה לאי מינוי חברי מועצה לא זמניים ולא קבועים, כדוגמת עיריית טמרה שיש לה מינויים זמניים, שגם שם אני חבר זמני עובד מדינה.

פאיז חנא: לכן הגענו למצב שבמועצה המקומית ינוח-ג'ת היום, מתוך כ-250 רשויות, היא הרשות היחידה שמתקיימת באמצעות ראש רשות ולא באמצעות מליאת מועצה.

דוד אזולאי: המניעה היא בגלל בית המשפט לא בגלל המשרד.

פאיז חנא: נכון.

חמד עמאר: אין סמכות לראש הרשות לפנות לממונה המחוז?

פאיז חנא: תכף אני אסביר את הכול.

חמד עמאר: אני זוכר שיש מצב כזה.

פאיז חנא: יש מצב כזה.

פאיז חנא: פניתי אישית למחלקה המשפטית במשרד הפנים בפנייה חוזרת לבית המשפט "להפשיר" מינוי חברי ועדה זמניים שהם עובדי מדינה.

פאיז חנא: גם אז נענינו בסירוב עד להחלטה סופית בבג"ץ, ואז תוכרע סוגיית מינוי חברים.

פאיז חנא: בנושא תקציבי הפיתוח וההרשאות אכן זיהיתי מיד את הבעיה כממונה רשות.

פאיז חנא: פניתי למחלקה המשפטית שלנו להמציא לי סעיף חוקי, שחבר הכנסת חמד עמאר מתכוון אליו, איך אפשר להכשיר תב"ר שאין למליאת מועצה.

פאיז חנא: אני חייב להגיד שבעזרת הישיבה כאן המחלקה המשפטית פעלה נמרצות למצוא את הסעיף החוקי, ואכן יש סעיף חוקי שבו מגדירים את התב"רים האלה כתקציב מילואים, ואי לכך בהיעדר רשות מקומית זה חודשיים, השר יכול לאשר אותם.

פאיז חנא: השר יסמיך את הממונה על המחוז מכוח הסמכות שלו, ואי לכך מנהל המחוז אישר את כל התב"רים האלה.

פאיז חנא: לכן כל התב"רים מאושרים.

פאיז חנא: פעלנו בשני מישורים מקבילים: אני כעובד מדינה ממלכתי לא פניתי ישירות לחברי הכנסת, שאני שמח כל הזמן להיות בקשר איתם, והעדפתי שהמכתב יופנה על-ידי גזבר הרשות המקומית.

פאיז חנא: כאן זאת ההזדמנות להודות למר סאלח פארס, יושב ראש הפורום לשעבר, שגם הוא פעל נמרצות מול משרדי הממשלה.

פאיז חנא: בין כל התקציבים שיש לנו היום – בסך הכול 3.5 מיליון שקל תקציב פיתוח – חוץ מאלה שנמצאים כאן בוטל תקציב פיתוח ביטחון ממחלקת החינוך בסכום של 45 אלף שקל, פעלתי מיד מול הקב"ט המחוזי להחזיר אותו במסגרת תקציב 2011.

פאיז חנא: אני מבקש את התערבות הוועדה בנושא חשוב יותר: תקציב של 150 אלף שקל לשיפוץ מועדון לקשישים באמצעות משרד הרווחה או המשרד לענייני גמלאים.

פאיז חנא: כל הניסיונות שלנו לפנות לשני המנכ"לים ולשני חשבי המשרד בינתיים לא נענו בכלל להאריך את התוקף – לא בשלילה ולא בחיוב.

פאיז חנא: הסברתי את הקושי, שמדובר בקשישים, ושזה מחייב טיפול, ושיפוץ המועדון מאוד חשוב לנו.

דוד אזולאי: משרד הרווחה?

פאיז חנא: המשרד לענייני גמלאים באמצעות משרד הרווחה.

פאיז חנא: ההרשאה היא של המשרד לענייני גמלאים.

חמד עמאר: אז אנחנו צריכים לפנות לשר.

פאיז חנא: אם אפשר זה מאוד יעזור לנו להאריך את תוקף התקנה או להתקין תקנה תקציבית חדשה ל-2011.

פאיז חנא: אכן, אחרי השיחה של יקירנו, מר סעיד נפאע, עם שר החינוך, אכן אף על פי שפג תוקפן של כל ההזמנות של ההרשאות של משרד החינוך, שלחנו מכתב, על-פי בקשתם, והם רוצים להאריך לנו שוב את ההרשאות האלה.

פאיז חנא: עם משרד הפנים ועם משרד השיכון סיכמנו שכל ההרשאות מוארכות לעוד שנה.

פאיז חנא: הבעיה היא ביציאה למכרזים.

פאיז חנא: זאת אומרת, עברנו את שלב א' שיש לנו כל התקציב כדין ויש לנו תב"ר – תקציב בלתי רגיל – כדין, שהוא תקציב פיתוח.

דוד אזולאי: מי זה "אישרנו"?

פאיז חנא: משרד הפנים באמצעות הממונה על המחוז.

פאיז חנא: עכשיו אנחנו יוצאים למכרזים.

פאיז חנא: אין חברי מועצה, אין לנו ועדת מכרזים, על-פי דין, כי היא מורכבת מחברי מועצה.

פאיז חנא: לכן כראש ועדה אני יכול לפנות לחברה למשק ולכלכלה שנהנית מפטור שאישר אותו השר להתקשרות עם ביצוע חוזים שאנחנו מבצעים ישירות.

פאיז חנא: הוועדה שם היא ועדה מקצועית – גזבר, מזכיר ויועץ משפטי – וכך אנחנו יכולים להוביל את המהלכים.

פאיז חנא: יש לנו עכשיו פרויקטים בתחום הפיתוח, כבישים, בתי ספר וכדומה.

פאיז חנא: הבעיה היא בסוגי העבודות כמו למשל תאורת רחוב שיש לי תקציב של 100 אלף שקל.

פאיז חנא: אני מנסה כמה שיותר לחבר תאורת רחוב, והחברה למשק ולכלכלה אינה מספקת את זה.

פאיז חנא: ואז יש לנו בעיה כי אין לנו מועצה.

פאיז חנא: מה שאנחנו עושים זה שאנחנו עושים את זה חד פעמי, לפי חוות דעת של יועץ משפטי, לחלק את התקציב ל-60 אלף שקל, לא יותר מזה.

פאיז חנא: זה הצעות מחיר, ואז לכנס את ועדת הרכש שהיא שוב ועדה מקצועית ולבצע את הפעולה.

פאיז חנא: בשביל להוריד את הנזק למינימום אפשרי ולתת את השירות המקסימלי לתושבי ינוח-ג'ת.

פאיז חנא: אם כך, עברנו את המכשול הז של נושא ההרשאות התקציביות, ואני מקווה שאוטוטו נקבל תשובה גם מבג"ץ, כמו שהבנתי, וצריך ללכת עם זה קדימה.

פאיז חנא: בסוגיה של הדחיות.

פאיז חנא: אני אחדד שדחייה אחת הייתה בקשה ממני ליושב ראש הוועדה בגלל דיון משפטי, והמקרה השני היה מסיבה אישית של יושב ראש הוועדה.

פאיז חנא: אלה שתי דחיות, וזה לא מנע כלום, להפך – מרגע שקיבלתם את המכתב הטלפונים שלכם מאוד עזרו לנו, ואני מאוד מודה לכם על כך ומוריד את הכובע.

פאיז חנא: סוגיית האסיפה הכללית בינוח-ג'ת ונושא חברת הגבייה.

פאיז חנא: באופן כללי זה לא נושא שלנו, אבל רק לידע כללי לחברי הכנסת אני אומר שחברת הגבייה פועלת כדין.

פאיז חנא: היא התקשרה עם הרשות כדין בתקופה שלפני שאני כיהנתי כיושב ראש ועדה.

פאיז חנא: היה דיון בבית משפט מחוזי, והדיון קבע שלראש רשות יש סמכות על-פי סעיף 306/321 לפקודת העיריות שיכולה להפעיל חברת הגבייה.

פאיז חנא: אחוז הגבייה בינוח-ג'ת ל-2010 הסתכם ב-86% שוטף.

פאיז חנא: לדעתי, זאת אחת הרשויות במגזר המיעוטים בכלל ובמגזר הדרוזי בפרט, הכי גבוהות שיש, וזה הקנה בוודאות לרשות המקומית לקבל מענק מותנה של 1.2 מיליון שקל בשנה שעברה ולקבל את המענק המותנה של השנה.

פאיז חנא: זה המאבק שלי בילד-אין בתוך התקציב.

חמד עמאר: מי זאת חברת הגבייה?

פאיז חנא: חברת הגבייה היא בצורית, אחוזי הגבייה הם מאוד נמוכים – לא עולים על 2%.

פאיז חנא: התושבים טענו בפניי- -

מודי סעד: 2%?

פאיז חנא: כן, משהו כזה.

מודי סעד: לא, לא.

מודי סעד: תרשה לי אדוני.

מודי סעד: אני העותר בעניין של חברת הגבייה.

מודי סעד: הנתונים לא מדויקים.

דוד אזולאי: אני מיד אאפשר לך.

מודי סעד: בכלל לא מדויקים.

דוד אזולאי: אני מיד אאפשר לך.

פאיז חנא: אם כבר העותר כאן, שיספר כמה הוא חייב לרשות.

מודי סעד: לפחות לא לשקר.

דוד אזולאי: אדוני, לא מתווכחים כאן.

פאיז חנא: חברת הגבייה הובילה לגבייה שנתנה לנו את המענק המותנה.

פאיז חנא: אמרתי את זה בבית המשפט, ואני אומר כאן: העניין הוא לא כמה אנחנו גובים ולא עושים פיילוט בינוח-ג'ת – כל הגבייה של ינוח-ג'ת הולכת לתושבי ינוח-ג'ת, והמאמצים האדירים בגבייה זה להביא את המענק המותנה לגובה של 15%.

פאיז חנא: זאת הפעם הראשונה, ואני יוצא מכאן למשרד הראשי בשביל להוכיח שניתן אחרת גם במגזר המיעוטים בכלל וגם במגזר הדרוזי, שהמענק יהיה בילד אין בתקציב.

פאיז חנא: לא לחכות עד סוף השנה כדי לקבל 15%, אלא להכניס את זה לשוטף.

פאיז חנא: ככה זה ייתן לנו תזרים שוטף ויכולת שוטפת.

פאיז חנא: זה רק בנושא של חברת הגבייה.

סעיד נפאע: שיהיה מובן, לא אמרתי את זה- -

פאיז חנא: אמרת "אסיפה כללית".

סעיד נפאע: - - כאילו יש לי טענה- -

פאיז חנא: לא, חלילה.

סעיד נפאע: אני אומר שאפילו אסיפה כזאת נוצלה כדי לדבר על הנושא שנידון בוועדה הזאת טרם נידונה.

פאיז חנא: אני אסכם: בקשתי מכל חברי הוועדה היא אם תואילו לפנות, במיוחד למשרד לענייני גמלאים וגם למשרד החינוך ולכל משרדי הממשלה כוועדה ממלכתית, ולבקש שעקב הסיטואציה הקיימת לתת לנו את האופציה או להאריך את התוקף או להתקין מחדש את התקנה שבוטלה.

פאיז חנא: זה יעזור לנו מאוד.

דוד אזולאי: פאיז, יש לנו בקשה אליך כדי שנהיה יעילים.

דוד אזולאי: קודם כול אני שמח לשמוע שחלק מהתקציבים הועברו.

דוד אזולאי: עצם העובדה שריחף באוויר כינוס הוועדה, זה עזר לקבל את התקציבים, ואני שמח על כך.

דוד אזולאי: כמובן, השתדלות של חברי הכנסת בקרב השרים גם עשתה את שלה.

דוד אזולאי: כרגע מה שתקוע לך, זה התקציב של המשרד לענייני גמלאים באמצעות משרד הרווחה ותקציב משרד החינוך.

פאיז חנא: 45 אלף שקל ביטחון למצלמות בית-ספר.

דוד אזולאי: אוקיי.

דוד אזולאי: יש לי בקשה אליך: תוציא, בבקשה, מכתב לוועדה ותפרט את התקציבים הללו.

דוד אזולאי: על סמך המכתב שלך אני אפנה מיד אישית לשני השרים הנוגעים בדבר, ואני אבקש לאור הנסיבות לשחרר את התקציבים ולא להמתין.

דוד אזולאי: יחד עם זה אני מניח שיש לך הנחיה לעבוד בתיאום עם הממונה על המחוז בכל מה שקשור למכרזים.

פאיז חנא: נכון.

דוד אזולאי: גם הממונה על המחוז וגם אתה מחויבים לעבוד לפי ההנחיות האלו, ואין לנו ברירה אחרת.

דוד אזולאי: חשוב שיש תמיד פתרונות יצירתיים, ואני שמח לשמוע שיש פתרונות יצירתיים.

דוד אזולאי: לא תמיד הפתרונות האלה הם טובים, אבל בשל האילוצים האלה אין לך ברירה – זאת הדרך היחידה לעבוד.

דוד אזולאי: השאלה שלי היא האם ידוע לך מתי אמורה להיות הפסיקה בבג"ץ.

פאיז חנא: לא ידוע לי.

פאיז חנא: ידוע לי רק דבר אחד, שכל הצדדים הגישו את כל החומר באופן סופי ומחכים להחלטת השופטים.

חמד עמאר: יש עוד דיון או נגמר?

פאיז חנא: - - -

חמד עמאר: אין דיונים, רק החלטה?

סעיד נפאע: רק החלטה.

דוד אזולאי: אם כך, אין לנו מה לעשות אלא להמתין.

דוד אזולאי: לצערי הרב, זאת הבעיה.

דוד אזולאי: כן, אדוני.

מודי סעד: אני מודה לאדוני על קיום הוועדה ולהביא את המצב של ינוח-ג'ת לשיח הציבורי.

מודי סעד: אני מודה לחברי הכנסת שגם נרתמו יחד עם איוב קרא ויחד עם חברי הכנסת הדרוזים ואחרים.

מודי סעד: אני לא סתם בחרתי לשבת כאן ליד פאיז חנא.

מודי סעד: התחלתי מאבק לפני חודש וחצי בערך יחד עם כלל תושבי ינוח-ג'ת, ואני מבהיר פה בפני הוועדה: העניין לא אישי נגד נגד מר פאיז.

פאיז חנא: ברור.

מודי סעד: שנית, אני רוצה לתת לאדוני ולנוכחים תמונה: המצב בכפר הוא בלתי נסבל.

מודי סעד: האנשים מסתובבים בתחושה של זלזול ושל חוסר אונים.

מודי סעד: אין להם מה לעשות, וזה, כמובן, מתבטא ברמה האישית והנפשית בכל המצב שנקלענו אליו, בעיקר בשנתיים האחרונות.

מודי סעד: בכפר יש הרבה בורות בכבישים והרבה דברים שלא מטופלים, יש הרבה עניינים שבכלל אין עם מי לדבר.

מודי סעד: לעניין הגבייה רשמתי שני סעיפים שהייתי רוצה ומצפה שהוועדה תדון בהם, ואני מניח שכבר דיברתם עליהם: הנושא הראשון הוא נושא הבג"ץ שכבר התחיל את השנה השנייה, ולא ברור למה- -

דוד אזולאי: אל תצפה מאתנו לעזרה בעניין הזה.

מודי סעד: אוקיי, אבל זה משהו שצריך להביא אותו.

מודי סעד: הנושא השני הוא פאיז חנא.

מודי סעד: שוב – זה לא אישי.

מודי סעד: אני התרשמתי ממנו כאדם מאוד מוכשר, וגם עברתי קצת על קורות החיים שלו, אבל כמה שיהיה מוכשר  - הוא לא סופרמן.

מודי סעד: לא יכול להיות מצב שהוא ממונה מחוז והוא גם חבר ועדה בטמרה- -

דוד אזולאי: גם ממונה מחוז וגם קצין - - -

מודי סעד: סליחה, קצין מחוז וגם חבר ועדה בטמרה, ולפני שלושה חודשים הוא מונה לממלא מקום יושב ראש ועדה לתכנון ובנייה במעונה ולראש המועצה.

מודי סעד: כל תפקיד בפני עצמו גוזל ממנו הרבה מאוד זמן – הוא צריך לא 24 שעות, אלא 48 שעות, אם אפשר.

מודי סעד: לכן לא יכול להיות מצב כזה שראש רשות יהיה ממונה זמני אפילו, והוא לא יהיה במועצה.

מודי סעד: ראו לדוגמה את מצנע שמונה לראש מועצת ירוחם ועבר לגור שם.

מודי סעד: אין לי בעיה שהוא יבוא לגור אצלנו, ואין לי בעיה עם פאיז חנא, אבל שיהיה בן אדם שיישב וייתן את כול כולו לתפקיד הזה, כי זה תפקיד תובעני.

מודי סעד: מיותר לציין כמה התפקיד הזה חשוב ותובעני.

מודי סעד: פאיז חנא, לצערי הרב,  לא עושה את זה.

מודי סעד: אני לא מאשים אותו – הוא לא יכול לעשות את זה.

מודי סעד: כמה שהוא מוכשר, וכמה שהוא יכול, וכמה שהוא אולי רוצה – הוא לא יכול לעמוד בזה.

מודי סעד: אני עתרתי נגד חברת הגבייה, ופאיז טען שהוא ישלם את חובו.

מודי סעד: אני מצהיר פה שאני לא חייב למועצה כלום.

מודי סעד: דיברתי איתו ארבע פעמים, ולא רק איתו – גם עם גזבר המועצה, גם עם מנהל מחלקת גבייה.

מודי סעד: הכול מגובה, וחלק מהשיחות אפילו מוקלטות.

מודי סעד: אף פעם לא חזרו אליי לא פאיז ולא אחרים.

מודי סעד: בסוף ראיתי שאני חסר אונים.

מודי סעד: ההחלטה שהייתה ב-18 בינואר השאירה את ההחלטה שהייתה ב-3 בינואר על כנה וצמצמה את סמכות המועצה לפעול, לפי פקודת העיריות ולא לפי פקודת המסים שהמועצה פועלת לפיה.

מודי סעד: פקודת המיסים לא מאפשרת לתושב להתגונן ולא לעשות שום דבר – לפקודת העיריות יש אפשרויות כזאת.

מודי סעד: צמצמנו גם את הפעילות של חברת הגבייה.

מודי סעד: אני לא מתבייש להגיד את זה פה: חברת הגבייה גונבת את התושבים באור יום.

מודי סעד: חד משמעית.

מודי סעד: היא לוקחת לתושב ינוח או ג'ת את הרכב, ומסתבר שהוא לא חייב למועצה, ויוצא בסוף מכתב התנצלות מהמועצה לאותו אזרח – לא אחד ולא שניים; או אזרח אחר, תושב ג'ת שהוא נכה על כיסא גלגלים ולא יכול לזוז כי לקחו לו את הרכב, ובעקבות זה הוא התאשפז שבוע בבית חולים נהריה.

מודי סעד: אני יכול לתת לך, אדוני עוד עשרות דוגמאות כאלה.

מודי סעד: לכן אחרי שעשיתי אסיפה עם נציגי המשפחות בכפר החלטנו לעתור, וברוך השם, ידנו על העליונה נכון לעכשיו.

מודי סעד: אני מקווה שב-17 באפריל החברה לא תישאר בינוח-ג'ת.

מודי סעד: בינוח-ג'ת ב-2006 אחוז הגבייה היה 83%, אז בשביל מה להביא חברת גבייה?

פאיז חנא: הייתה חברת גבייה.

פאיז חנא: טוב, אני אענה.

מודי סעד: לא הייתה, הייתה רק שנה לאחר מכן.

מודי סעד: כל המצב הבלתי נסבל והאבסורדי הזה תקע את הכול בכפר.

מודי סעד: תוכנית המתאר תקועה.

מודי סעד: היא הופקדה, אבל היא תקועה.

מודי סעד: אין מי שיזיז אותה.

מודי סעד: אני פניתי לפאיז חנא במכתב בנושא המתנ"ס, ואני מבקש ממנו גם עכשיו שישתמש בכובע השני שלו כקצין מחוז וינסה לקדם עניינים.

מודי סעד: והוא יכול.

מודי סעד: תוכנית המתאר תקועה.

מודי סעד: ביום חמישי היה המשפט האחרון של שרשרת אנשים שדנים בעניינים שלהם בבית המשפט, והם חטפו עוד קנס של 17 אלף שקל, כשבראשון הם קיבלו כ-30 אלף שקל.

מודי סעד: בעניין המתנ"ס.

מודי סעד: המתנ"ס מעסיק שמונה נשים ועוד אדם אחר מבית-ג'אן שהוא מנהל המתנ"ס, וסך הכול תשע משפחות.

מודי סעד: חמור מזה, יש לנו למעלה מ-200 ילדים שהם בחוגים במתנ"ס.

מודי סעד: במכתב למנהל המתנ"ס החברה למתנ"סים קבעה שאם לא הנושא התקציבי לא יטופל עד 1 במרס בגלל חוב של 1.4 מיליון ₪, המתנ"ס ייסגר.

מודי סעד: אני אומר לך, אדוני, התחושה היא שאין עם מי לדבר.

מודי סעד: גם פה פניתי לפאיז חנא ואמרתי לו, תשתמש בכובע השני שלך.

מודי סעד: זאת לא אשמת מנהל המתנ"ס והעובדות שם שהגיעו לחוב הזה.

מודי סעד: - - - יגיד לי שראש המועצה הקודם וזה שלפניו אשם – וזה נכון.

מודי סעד: אבל בוא נראה איך עוזרים- -

דוד אזולאי: תאמר לי, בבקשה, כמה זמן פאיז חנא הוא ראש מועצה?

מודי סעד: קצת יותר משנה.

פאיז חנא: שנה וארבעה ימים.

דוד אזולאי: אל תשכח שפאיז חנא עובד עם הרבה מגבלות בהתחשב בעובדה שאין לו מועצה.

דוד אזולאי: הוא, למעשה, נכנס למלא איזשהו חלל ריק.

דוד אזולאי: אני מבין את הבעיה אצלך, וזה בסדר, אתה מעלה בעיות כואבות וצודקות.

דוד אזולאי: השולחן הזה הוא לא המקום לפתרון הבעיות הללו.

דוד אזולאי: אני מציע לך להפנות אלינו נייר עם כל הטענות שהעלית.

דוד אזולאי: אנחנו נפנה את זה לגורמים הנוגעים בדבר ונבקש את ההתייחסות שלהם.

דוד אזולאי: המינוי של ראש המועצה הממונה הוא מינוי זמני, לא קבוע, ועד פסיקת הבג"ץ אין מה לעשות.

דוד אזולאי: אם כל הכאב והצער, זה המצב.

דוד אזולאי: לצערי הרב, אנחנו לא יכולים לפנות לבית המשפט לזרז תהליך.

מודי סעד: לשר הפנים אתה יכול לפנות, אדוני.

מודי סעד: שימצא פתרון- -

דוד אזולאי: אין פתרון.

דוד אזולאי: שום פתרון חוקי לא קיים.

מודי סעד: תרשה לי עוד נקודה אחת: ב-3 בינואר הבאנו את ההחלטה לגבי הצו של חברת הגבייה, ויומיים לאחר מכן מר פאיז חנא ונציגיו במועצה חתמו על תאגיד המים.

מודי סעד: מיותר לציין שתאגיד המים זאת מכת מדינה- -

דוד אזולאי: אבל אני מזכיר לך שפאיז חנא לא קובע לגבי תאגיד.

מודי סעד: אבל פאיז חנא כרגע הוא הממונה.

דוד אזולאי: כדאי שתדע, שפאיז חנא לא קובע אם להקים או לא להקים תאגיד.

דוד אזולאי: זאת הנחיה שמגיעה מלמעלה, והוא צריך לבצע אותה.

מודי סעד: לפני פחות מחודש כשהייתה אמורה להיות השביתה הגדולה ראש הממשלה הוא התיר ושחרר – אני מודע לעובדה ששר הפנים- -

דוד אזולאי: הוא לא שחרר.

דוד אזולאי: עדיין לא עשו שום דבר, כל התאגידים עדיין קיימים.

חמד עמאר: בסך הכול החליטו להקים ועדה.

דוד אזולאי: אמרו שיבדקו, אבל עדיין אין שום דבר.

חמד עמאר: הוועדה עוד לא התכנסה, היה לנו דיון בוועדת הכלכלה.

מודי סעד: אבל למען ההגינות אם יש החלטה כזאת שנותנת לנו אוויר, הייתי מצפה מפאיז חנא שלא יסבך את הכפרים - -

דוד אזולאי: הוא לא יכול.

דוד אזולאי: באמת, הוא לא יכול.

מודי סעד: אבל שלא יחתום.

חמד עמאר: אין לו סמכות.

דוד אזולאי: פאיז, בבקשה.

דוד אזולאי: באמת בקצרה, כי אני לא רוצה להיכנס לפתרונות של הבעיה.

דוד אזולאי: זה לא המקום.

דוד אזולאי: שלא תבין אותי לא נכון, אני מבין את הכאב שלך, ואני מוכן לעזור לך.

דוד אזולאי: תעלה על הכתב את כל הדברים האלה, תשלח אלינו לוועדה – אנחנו נפנה.

דוד אזולאי: נפנה לשר הפנים ונבקש את ההתייחסות שלו.

דוד אזולאי: אבל יש דברים שאי אפשר – אנחנו לא יכולים להורות פה להיכנס לתאגיד או לא להיכנס, לכסות או לא לכסות את הגירעונות של המתנ"ס.

מודי סעד: אבל נושא המשרה שיהיה הרבה זמן במועצה או ימלא את המשרה שלו כראוי – בזה אתה יכול להתערב?

דוד אזולאי: בבקשה, פאיז.

פאיז חנא: אדוני יושב ראש הוועדה, אנחנו מכירים הרבה שנים.

פאיז חנא: אני לא אמנה כאן, בצניעות רבה, מה היו ההצלחות שלנו בתקופה הזמנית הקשה בינוח-ג'ת.

פאיז חנא: אבל אני מתייחס לכמה דברים שיקירי ותושב המקום העלה כחוסר נתונים מדויקים, ואני מאוד שמח שצעירים בינוח-ג'ת רוצים לשפר את המצב.

פאיז חנא: נתחיל מהמתנ"ס: במתנ"ס נוצר גירעון של 1.4 מיליון שקל שנוצר לפני 2009.

פאיז חנא: אני נכנסתי לרשות כששר הפנים בכבודו ובעצמו, יחד עם ראשי רשויות במגזר הערבי והדרוזי הקצו 50 מיליון שקל רזרבות שר לתפעול המתנ"ס במגזר המיעוטים.

פאיז חנא: קיבלנו את זה בשתי מנות: ב-2009 בינוח-ג'ת – 130 אלף שקל, וב-2010 130 אלף שקל.

פאיז חנא: הכסף הזה נבלע בחשבונות הרשות.

פאיז חנא: בא קצין המחוז שאין לו זמן, נכנס, הוציא את הבְּרוך של הרשות המקומית, והיום הכסף הזה נמצא בפק"מ, ואני יכול להעביר אותו למתנ"ס- -

מודי סעד: - - -

פאיז חנא: תן לי לדבר, אני שמעתי אותך עד הסוף.

פאיז חנא: החוק והתצהיר שחתומים עליו ראשי הרשויות קובעים שהכסף הזה יועבר לייעודו במתנ"ס.

פאיז חנא: וייעודו משמעותו – פעילות לציבור הרחב.

פאיז חנא: העניין הוא שהמתנ"ס הזה מעוקל על-ידי מס ההכנסה, ביטוח לאומי וקרנות השתלמות שלא שולמו וקרנות פנסיה.

פאיז חנא: אני אמרתי, ועדיין אומר – את זה אתה לא יודע – בשבוע הבא מתקיים דיון מקיף- -

מודי סעד: אני יודע.

פאיז חנא: אתה - - - ואני יודע כל מה שאתה עושה, תאמין לי.

מודי סעד: זה לא משנה, אנחנו לא מתנגחים.

מודי סעד: אני רק רוצה שהמתנ"ס לא ייסגר.

פאיז חנא: אמרת "זמני", אני אגיד לך מה זמני יכול לעשות.

פאיז חנא: משרד ראש הממשלה הקצה 4 מיליון שקל לכל המתנ"סים במגזר הדרוזי.

פאיז חנא: יש לנו בבית-ג'אן, יש לנו בחורפיש, יש במרר, והם כמעט סגורים- -

סעיד נפאע: לא "כמעט".

פאיז חנא: הם סגורים.

פאיז חנא: עם הכסף הזה, יחד עם 260 אלף שקל שאני מחזיק אנחנו יכולים למנף תוכנית הבראה, אבל דע לך, שב-2010 אותו מתנ"ס גירעוני סיים באיזון תקציבי, ושקל אחד לא עבר מהרשות המקומית, והוא סיים באיזון כמפעל כלכלי.

פאיז חנא: בנושא תוכנית המתאר: אין זה סוד, גם כפאיז חנא, עובד המדינה, להביא את תוכנית המתאר ולהפקיד אותה.

פאיז חנא: זה- - - מקצועית.

פאיז חנא: תוכנית המתאר תקועה בינוח-ג'ת כי אין פתרון קצה לביוב.

פאיז חנא: אין פתרון קצה לביוב כי הקו צריך לעבור בתפן, ינוח, אבו-סנאן, ירכא ועד עכו מט"ש מסריק.

פאיז חנא: אי אפשר להציב כסף כל עוד אתה לא בתאגיד.

פאיז חנא: לכן קיימתי ישיבה במנהל הביוב, שאני גם זמני, ואין לי זמן, וקיבלנו 2.4 מיליון שקל לביוב הפנימי ו-1.4 מיליון לתשתיות המשאבות והמט"שים המקומיים כדי לזרז את התהליך.

פאיז חנא: שנית, בעניין ההתחברות לתאגיד מים וביוב התקבלה החלטה פה-אחד במליאת המועצה הנבחרת של ינוח-ג'ת ב-2007 של החברים ושל ראש הרשות להצטרף לתאגיד מים וביוב.

פאיז חנא: חד וחלק, שלא יאשימו את פאיז חנא- -

דוד אזולאי: אז אל תבצע.

דוד אזולאי: הוא יכול לא לבצע?

דוד אזולאי: נו, באמת.

מודי סעד: זה ברור לי, אבל - - - ראש הממשלה- -

פאיז חנא: אני אתן לך נתונים, ואחר כך נדון על זה.

פאיז חנא: מפעל המים בינוח-ג'ת, למרות כל ההצלחה בגבייה יוצר גירעון שנתי של 2.1 מיליון שקל על תקציב של כ-25 מיליון שקל.

חמד עמאר: בגלל הפחת?

פאיז חנא: זה בלי הפחת, זה גירעון כספי – כמה נכנס למפעל המים, כמה מוציא מפעל המים.

פאיז חנא: הסיבה היא פשוטה: א', פחת של 30% אחוז; ב', אחוז הגבייה היום היא 76%; ג', כל עוד אתה לא בתאגיד יש תעריף שנקרא "תעריף שיקום" – שיקום מערכות המים עלה מ-4 אגורות ל-1.9 שקל לקוב, והרשות סופגת את זה.

דוד אזולאי: אם אתה בתאגיד, כמה אתה משלם?

פאיז חנא: זה יורד ממני.

פאיז חנא: הכול עובר לתאגיד, ואז החשש של התושבים, שהוא ברור – גם אני תושב המועצה המקומית ראמה והתאגדנו לא מזמן – שיש עלייה.

פאיז חנא: יש עלייה של 50% במחיר המים.

פאיז חנא: אבל אני הסברתי את זה גם לשיח'ים כשכינסתי אותם בינוח.

פאיז חנא: ההתקשרות לתאגיד היא חובה על-פי חוק.

פאיז חנא: זה שהוקמה ועדה, ודחפו את הנושא הזה זה כדי לקבוע האם לבטל את הסנקציות.

פאיז חנא: לא אמרו, האם לבטל את ההתאגדות.

פאיז חנא: מבחינתי אם אני רוצה לעזור לינוח-ג'ת התנאי שלנו היה ברור שבישיבתו הראשונה הדירקטוריון יקבל החלטה שהפרויקט הראשון שיבוצע הוא הקו המוביל שאני דיברתי עליו – פתרון הקצה.

פאיז חנא: כשאני מחזיק את זה ביד אני הולך למנהלת הביוב ולמשרד הבריאות שתובע את זה כרגע כי זה נושא של בריאות הציבור.

פאיז חנא: אני מראה את האישור, ואומר, אנא, הפקידו את התוכנית.

פאיז חנא: ואפשר להפקיד אותה.

פאיז חנא: אני מאוד מקווה שאם נמשיך בקצב שאני עובד בו היום התוכנית עוד תופקד.

פאיז חנא: לאישור יש עדיין התנגדויות, וכולם מכירים את המהלך הזה.

דוד אזולאי: רבותיי, הדברים ברורים, שמענו אותם.

דוד אזולאי: אני מכיר ומוקיר את עבודתו של פאיז חנא עוד ממקומות אחרים, ואני יודע שהוא עושה עבודה יוצאת מן הכלל.

דוד אזולאי: אני מציע, אדוני ראש המועצה, שקודם כול תוציא מכתב לוועדה שבו תפרט את כל משרדי הממשלה שאמורים להעביר לך הרשאות תקציביות.

דוד אזולאי: בעניין הזה נפנה לבקש לשחרר לך את אותם התקציבים כי המועצה חייבת לתפקד.

דוד אזולאי: שנית, כל הדברים שעלו פה – לדעתי, זה לא המקום, אבל אני מוכן להיות לעזר בעניין הזה.

דוד אזולאי: תוציא מכתב, תפרט בו את כל הבעיות שהעלית כאן.

דוד אזולאי: אני אומר שוב: ראש מועצה כמו פאיז חנא הוא לא כל-יכול – יש הנחיות.

דוד אזולאי: אם התקבלה החלטה פה-אחד במועצה הנבחרת לגבי הצטרפות לתאגיד מים אל תצפה ממנו שהוא לא יבצע את זה.

דוד אזולאי: הוא לא יכול.

דוד אזולאי: חוץ מזה, יש נימוקים אחרים.

דוד אזולאי: לכן אני מציע שתוציא מכתב, ואני מבטיח לך שהוא יופנה לגורמים המקצועיים במשרד, ונקבל על כך תשובות.

דוד אזולאי: תודה רבה לכולם, הישיבה נעולה.